b"\n_START_ARTICLE_\nSant Joan de Ginestar\n_START_SECTION_\nSituaci\xc3\xb3\n_START_PARAGRAPH_\nEs troba al nord del  nucli de Castellar de la Ribera, damunt del marge dret de la Ribera Salada que transcorre als seus peus._NEWLINE_S'hi va des de la carretera C-26 (Basella-Solsona): al km. 91,7 es trenca en direcci\xc3\xb3 a Montpol, es creua el pont i s'arriba al Mol\xc3\xad de Querol (42\xc2\xb0\xc2\xa001\xe2\x80\xb2\xc2\xa037\xe2\x80\xb3\xc2\xa0N, 1\xc2\xb0\xc2\xa023\xe2\x80\xb2\xc2\xa056\xe2\x80\xb3\xc2\xa0E). Es continua per la carretera a Montpol i Cambrils i als 750 metres s'agafa un trencall a la dreta, ben indicat, que porta a Sant Joan en 1,8\xc2\xa0km.\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia d'una sola nau sense absis. La planta \xc3\xa9s rectangular. De l'interior destaca el retaule i el cor, que est\xc3\xa0 en mal estat. El parament interior est\xc3\xa0 cobert de guix, tamb\xc3\xa9 en mal estat, amb humitats. La volta \xc3\xa9s de can\xc3\xb3 i tan sols existeix una obertura a l'exterior a la sagristia. En el frontis existeixen dos ulls de bou i el campanar d'espadanya t\xc3\xa9 dues finestres cobertes per arcs de mig punt. La coberta \xc3\xa9s a dues vessants i el parament exterior est\xc3\xa0 format per carreus de reble. La vegetaci\xc3\xb3 del voltant de l'esgl\xc3\xa9sia comen\xc3\xa7a a afectar negativament l'edifici. al seu interior es conserven tres retaules barrocs. El m\xc3\xa9s gran, de 1786, t\xc3\xa9 a la forn\xc3\xadcula central una imatge del segle XX i li manquen la resta d'imatges. Hi ha una part reconstru\xc3\xafda. Els altres dos, de la mateixa \xc3\xa8poca, es troben a les capelles laterals. L'esgl\xc3\xa9sia ha patit robatoris que han malm\xc3\xa8s els retaules.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nEsgl\xc3\xa9sia sufrag\xc3\xa0nia de la de Sant Pere de Castellar. En aquesta esgl\xc3\xa9sia hi anaven a missa els ve\xc3\xafns m\xc3\xa9s propers, com la Masia de Purgimon i els estadants del Mol\xc3\xad de Querol. S'hi fa festa el diumenge despr\xc3\xa9s de Sant Joan i s'hi celebra la missa des d'aquest dia fins al diumenge abans de la Mare de D\xc3\xa9u d'agost. Al paviment de la nau, existeixen tres tombes de diferents fam\xc3\xadlies de la zona que s\xc3\xb3n la fam\xc3\xadlia Ingla 1704, la fam\xc3\xadlia Purgimon 1646 i la fam\xc3\xadlia Querol 1777."